Source: http://www.bihon.ro/csm-csu-isi-afla-joi-adversara/1666333
Timestamp: 2018-07-20 12:58:49+00:00

Document:
CSM CSU îşi află joi adversara - BIHON
CSM CSU îşi află joi adversara
la	20. iulie 2016 12:44	 Reactualizat la:	 22. iulie 2016 22:08
FIBA efectuează joi, 21 iulie, tragerea la sorţi pentru primul tur preliminar al Champions League.
La München se va desfăşura în cursul zilei de joi tragerea la sorţi a primului tur preliminar din cadrul ediţiei inaugurale a Basketball Champions League. CSM CSU Oradea a fost înscrisă în competiţie în calitate de campioană en titre a României. România va mai avea încă o reprezentantă, U BT Cluj-Napoca. Învingătoarele din primul tur se vor califica în turul doi preliminar, iar învinsele vor ajunge pe tabloul principal al FIBA Europe Cup.
La primul tur preliminar vor lua parte următoarele 16 echipe: Juventus (Lituania), Kataja (Finlanda), Igokea (Bosnia-Herţegovina), Rilski Sportist (Bulgaria), Țmoki Minsk (Belarus), Groningen (Olanda), Mornar Bar (Muntenegru), Tartu Rock (Estonia), CSM Oradea, U BT Cluj-Napoca (ambele din România), Prievidza (Slovacia), Bakken (Danermarca), Sodertalje (Suedia), Porto, Benfica (ambele din Portugalia), Petrolina AEK (Cipru).
Până la ora actuală, FIBA nu a comunicat niciun fel de restricţii cu privire la tragerea la sorţi, astfel încât două echipe din aceeaşi ţară s-ar putea întâlni în primul tur preliminar. Întâlnirea se va disputa în sistem eliminatoriu, tur-retur, la datele de 27, respectiv 29 septembrie.
Printre posibilele adversare ale orădenilor se află echipe redutabile. „Primele două tururi preliminare sunt dificile şi prin prisma programării celor două manşe. Vom juca prima manşă marţi, iar cea de-a doua joi. Dacă vom întâlni o adversară din Estonia de exemplu, ne va aştepta o deplasare foarte lungă şi obositoare. Personal, aş prefera o adversară din Portugalia, Porto sau Benfica părând a fi, la prima vedere, echipele cele mai accesibile”, ne-a declarat ofiţerul de presă al CSM CSU Oradea, Adrian Micinic.
Antrenorul echipei noastre, Cristian Achim afirmă însă că nu are nicio preferinţă. „Sincer, nu m-am gândit la tragerea la sorţi. Nu am nicio preferinţă, ce va fi, va fi. Eu iau lucrurile aşa cum sunt. Oricum, nu cred că dacă aş avea vreo preferinţă, aceasta ar putea influenţa în vreun fel tragerea la sorţi”, a spus Cristian Achim. Echipa noastră va fi reprezentată la tragerea la sorţi de la München de managerul şi totodată preşedinele CSM Oradea, Şerban Sere.
Taguri: champions league, CSM CSU Oradea, U BT Cluj-Napoca

References: CSM 
 CSM 
 CSM 
 CSM 
 CSM 
 CSM